કાળો કોશી પક્ષીજગતમાં પોલીસદાદા તરીકે ઓળખાય છે. કેમ કે, તે નીડર અને બહાદુર છે. કાગડા, શકરા, સમડી અને બાજ જેવાં પોતાનાથી મોટાં અને જોરાવર પક્ષીઓ ઉપર હુમલો કરતાં પણ તે અચકાતો નથી. તે આવાં ચોર-લૂંટારાં પક્ષીઓને પોતાના રહેઠાણના વિસ્તારમાં ફરકવા પણ દેતો નથી. વધુમાં નીડર, બહાદુર અને આક્રમક (લડાયક સ્વભાવનો) હોવા છતાં તે નાનાં અને નબળાં પક્ષીઓને રંજાડતો નથી. તે પોતાના માળા ઉપરાંત પડોશનાં બીજાં પંખીડાંના માળાઓનું પણ રક્ષણ કરે છે. તેની આ બધી ખાસિયતોને લીધે જ નાનાં અને નબળાં એવાં કેટલાંય પક્ષીઓ તેના માળાની પાસે જ માળો બનાવે છે.